आर्टिफीशियल इंटेलिजेंस : अपने सैनिकों को पहचानने वाले ड्रोन मधुमक्खियों की तरह दुश्मन पर टूट पड़ेंगे!  
आर्टिफीशियल इंटेलिजेंस का रचनात्मक, रक्षात्मक और विध्वंसक इस्तेमाल
हिसार मिलिट्री स्टेशन में आर्टिफीशियल इंटेलिजेंस पर सेमिनार आयोजित
दक्षिण-पश्चिम कमान के लेफ्टिनेंट जनरल आलोक क्लेर ने दी जानकारी
हिसार मिलिट्री स्टेशन में आर्टिफीशियल इंटेलिजेंस पर आयोजित सेमिनार में क्लेर ने कहा कि मैकेनाइज़्ड फोर्सेज में इसका प्रयोग सबसे पहले होगा. सेमिनार में आए डोमेन विशेषज्ञों ने कहा कि अगले तीन-चार साल में सेना के हर जवान के पास ऐसे उपकरण होंगे जिनमें आर्टिफीशियल इंटेलिजेंस का समेकन किया जाएगा. उन्होंने कहा कि इससे सेना में निर्णय लेने की क्षमता की रफ़्तार तेज़ होगी.
आर्टिफीशियल इंटेलिजेंस यानी कृत्रिम बुद्धिमत्ता उच्च स्तरीय तकनीक से जुड़ा ऐसा विज्ञान है जिसके तहत इंसानी व्यवहार की नकल करने की कोशिश की जाती है. मनुष्यों में सोचने, समझने और सीखने की क्षमता होती है. आर्टिफीशियल इंटेलिजेंस का अर्थ ऐसे सिस्टम का विकास करना है जिसमें आर्टिफीशियल तरीके से सोचने, समझने और सीखने की क्षमता पाई जाए. उसका व्यवहार और रिएक्शन मानव से बेहतर हो.